CELEX: 62010TN0504
Language: mt
Date: 2010-10-22 00:00:00
Title: Kawża T-504/10: Rikors ippreżentat fit- 22 ta’ Ottubru 2010 — Prima TV vs Il-Kummissjoni

18.12.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 346/55
            
         Rikors ippreżentat fit-22 ta’ Ottubru 2010 — Prima TV vs Il-Kummissjoni
   (Kawża T-504/10)
   ()
   2010/C 346/107
   Lingwa tal-kawża: it-Taljan
   
      Partijiet
   
   
      Rikorrenti: Prima TV SpA (Milano, l-Italja) (rappreżentanti: L.Fossati, avukat, L. Perfetti, avukat)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               tannulla d-deċiżjoni kkontestata
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Id-deċiżjoni kkontestata f’din il-kawża hi l-istess bħal dik ikkontestata fil-kawża T-501/10, TI Media Broadcasting u TI Media vs Il-Kummissjoni.
   Insostenn tal-pretensjonijiet tagħha r-rikorrenti ssostni tliet motivi.
   Permezz tal-ewwel motiv qed jintalab l-annullament tad-deċiżjoni, minħabba ksur tal-liġi fil-forma ta’ żball manifest ta’ evalwazzjoni, peress li l-Kummissjoni kkunsidrat bi żball li l-kundizzjonijiet tas-suq Taljan tat-televiżjoni bi ħlas (pay-TV) inbidlu, fil-konfront tal-2003, b’tali mod li setgħu jiġu rriveduti l-impenji ppreżentati minn Newscorp fil-Każ COMP/M.2876. Għall-kuntrarju, il-provi kollha juru li l-kundizzjonijiet tas-suq li abbażi tagħhom l-impenji ġew ippreżentati u approvati mill-Kummissjoni fl-2003 ma nbidlux b’mod sinjifikattiv u permanenti. B’mod partikolari, Sky Italia għad għandha pożizzjoni assolutament dominanti fis-suq Taljan tal-pay-TV.
   Permezz tat-tieni motiv qed jintalab l-annullament tad-deċiżjoni minħabba ksur tal-liġi u abbuż ta’ poter, ukoll bħala konsegwenza ta’ żball manifest ta’ evalwazzjoni, kif ukoll minħabba ksur tal-prinċipju ta’ proporzjonalità, peress li l-Kummissjoni biddlet l-impenji ppreżentati minn Newscorp fil-Każ COMP/M.2876, meta assumiet bi żball li n-nuqqas ta’ parteċipazzjoni ta’ Sky Italia fil-proċedura li jmiss għall-assenjazzjoni ta’ frekwenzi diġitali terrestri kien jipprekludiha milli tkun attiva fit-televiżjoni bla ħlas fl-Italja. F’dan ir-rigward, ġie speċifikat li, għall-kuntrarju, Sky Italia diġà hija attiva fit-televiżjoni bla ħlas, tittrażmetti fuq frekwenzi diġitali terrestri u tkun tista’ takkwista kapaċità li tittrażmetti anki jekk ma jinbidlux l-impenji inkwistjoni.
   Permezz tat-tielet motiv qed jintalab l-annullament tad-deċżijoni, minħabba ksur tal-liġi u żball manifest ta’ evalwazzjoni, peress li l-Kummissjoni biddlet l-impenji ppreżentati minn Newscorp fil-Każ COMP/M.2876, fuq talba ta’ Sky Italia, minkejja li r-risposti li nkisbu matul l-investigazzjoni tas-suq li twettqet matul il-proċedura amministrattiva — inklużi dawk mibgħuta mill-entitajiet pubbliċi Taljani — taw indikazzjonijiet ċari dwar l-impatt negattiv tat-tibdil fl-impenji inkwistjoni fuq ix-xena kompetittiva nazzjonali.